Lokakeppnin er 14. desember í London . Mynd / Gunnlaugur Rögnvaldsson „ Það gengur mjög vel hérna í London , allir dagar eru stútfullir af upplifunum , áskorunum og tækifærum . Ég tók þátt í hæfileikakeppninni hérna og komst í topp 20 í henni en það hefur eitt mjög spennandi komið út úr því sem ég má því miður ekki segja frá enn sem komið er , “ segir Kolfinna Mist Austfjörð sem er stödd í London þar sem hún tekur þátt í Miss World keppninni 14. desember fyrir Íslands hönd . Kolfinna Mist er fædd og uppalin á Akureyri og er 23 ára gömul . Kolfinna er tónlistarkona , syngur og spilar á gítar sem hún gerði einmitt í hæfileikakeppninni . „ Það eina sem ég get sagt er að það verður erfitt að taka ekki eftir Íslandi á lokakvöldinu . Svo spilaði ég og söng uppá sviði á Hard Rock í London en við vorum nokkrar kallaðar upp þar með atriðin okkar , ég var ein þeirra . Það var ótrúlega gaman . “ Kolfinna segir að allt umstangið í kringum keppnina sé þúsundfalt stærra en hún hafði búið sig undir . „ Þetta var svo yfirþyrmandi fyrstu dagana að ég átti stundum erfitt með að hlaupa ekki bara upp í herbergi og fela mig . En þetta er búið að venjast og nú er ég búin að finna minn stað hérna úti og er alsæl . “ Kolfinna segist hafa kynnst fjölmörgum konum í ferlinu . Kolfinna kemur fram fyrir Íslands hönd í Miss World . Mynd / Gunnlaugur Rögnvaldsson „ Það sem hefur komið mér mest á óvart er hvað mér finnst ég hafa þekkt þessar stelpur í mikið lengri tíma en þann tíma sem við höfum eytt saman hér í London . Ég held að samböndin sem myndast hér séu alveg einstök og efast um að svona tengingar finnist auðveldlega annarsstaðar . “ Hún segist vera mjög spennt fyrir lokakvöldinu . „ Ég er alveg gríðarlega spennt og stolt yfir að fá að vera fulltrúi Íslands , með nafn landsins okkar á borðanum mínum . Þetta verður frábær skemmtun og spennandi kvöld . “ Kolfinna segir að helsta áskorunin sé að fara svona rosalega út fyrir þægindarammann . „ Ég hef alltaf verið feimin og félagsfælin manneskja en maður kemst ekkert upp með það hérna , og það hefur verið jákvætt fyrir mig þar sem það hefur hjálpað mér að vaxa og ekki líða illa í stórum hópum . Ég fór út í djúpu laugina og það gerði mér gott . “ Hún bætir við að æfingarnar séu það skemmtilegasta við það að taka þátt . „ Ég elska æfingarnar fyrir lokakvöldið . Þar sem við erum að æfa öll atriðin og dansana . Ég er söngkona og hef leikið í söngleikjum og mér hefur alltaf fundist gaman á æfingum þannig að þetta á einstaklega vel við mig og ég læri sjálf mikið af þessu , sem mun nýtast mér áfram á mínum ferli . “ " Ég fór bara að gráta , “ segir Kolfinna Mist Austfjörð í Brennslunni á FM 957 í morgun þegar hún fékk þær fréttir að hún væri að fara taka þátt í fegurðarsamkeppninni Miss World en í gær var tilkynnt hvaða kona myndi koma fram fyrir Íslands hönd í London núna í desember . Linda Pétursdóttir umboðsaðili Miss World á Íslandi hefur valið þátttakanda sem keppir fyrir Íslands hönd í Miss World .